Námestie slobody 1/29, 813 70 Bratislava 1Telefón: (02) 54430029, 54433016, Fax: (02) 54413909
ÚRAD VLÁDY SLOVENSKEJ REPUBLIKYSekciaInštitút pre aproximáciu práva

Na rokovanie vlády SR
23.01.2002
K materiálu č. 7570/2001
K bodu č. 2.

     

S T A N O V I S K O

k návrhu poslancov NR SR Kláry Sárközy a Jána Langoša na vydanie zákona, ktorým sa mení a dopĺňa zákon č. 94/1963 Zb. o rodine v znení neskorších predpisov     

I
Návrh zákona, ktorým sa mení a dopĺňa zákon č. 94/1963 Zb. o rodine v znení neskorších predpisov predkladajú na rokovanie vlády SR poslankyňa Klára Sárközy a poslanec Ján Langoš, využívajúc právo zákonodarnej iniciatívy podľa čl. 87 ods. 1 Ústavy SR.
                                                                 II
Účelom návrhu zákona je vypustenie všetkých ustanovení, ktoré v platnom zákone o rodine zostali po páde komunistickej diktatúry a odkazujú na ideológiu komunistického režimu a dosiahnutie súladu zákona s novým ústavným vymedzením charakteru štátu. 
                                                                 III
Sekcia Inštitút pre aproximáciu práva ÚV SR zaujíma toto stanovisko:
V práve EÚ nie  je problematika návrhu zákona upravená. Problematika návrhu zákona je ponechaná na vnútroštátnu úpravu. 
                                                                 IV
Všeobecná časť dôvodovej správy obsahuje doložku zlučiteľnosti podľa čl. 7 ods. 2 Uznesenia NR SR č. 19/1997 Z. z. k návrhu legislatívnych pravidiel tvorby zákonov. Doložka zlučiteľnosti obsahuje všetky formálne i obsahové náležitosti obligatórne požadované prílohou č. 1 k Uzneseniu NR SR č. 19/1997 Z. z. k návrhu legislatívnych pravidiel tvorby zákonov. Treba však odstrániť vyskytujúce sa nesprávnosti. 
                                                                 V
Sekcia Inštitút pre aproximáciu práva ÚV SR súhlasí s tvrdením predkladateľov, ktoré vyjadrili v doložke zlučiteľnosti o bezpredmetnosti posudzovania súladu návrhu zákona s právom EÚ vzhľadom na vnútroštátny charakter upravovanej problematiky.
                                                                 VI                                                                  
Sekcia Inštitút pre aproximáciu práva ÚV SR uplatňuje k návrhu zákona tieto pripomienky: 
K doložke zlučiteľnosti:
V bode (3) a (5) treba vypustiť „ústavného“, nakoľko ide z hľadiska prameňov práva o návrh zákona.
K návrhu zákona:
Úpravu návrhu zákona považujeme za nadbytočnú, nakoľko ustanovenia odkazujúce na ideológiu komunistického režimu možno z hľadiska práva považovať za obsolentné, t. j. aplikačnou praxou nevykonávané. Zbytočnosť navrhovanej úpravy namietame i z dôvodu úvah a prác na rekodifikácii nového Občianskeho zákonníka, ktorého súčasťou má byť i rodinné právo zohľadňujúce zmeny spoločenských pomerov. Vypracovanie legislatívneho zámeru nového Občianskeho zákonníka je i úlohou MS SR v rámci Plánu legislatívnych úloh vlády SR na rok 2002. 
                                                                  VII
              Sekcia Inštitút pre aproximáciu práva ÚV SR sa stotožňuje s odporúčaním Legislatívnej rady vlády SR zaujať nesúhlasné stanovisko k návrhu zákona vo vláde SR.     

Bratislava | 21.01.2002
Vypracoval: | Mgr. Lenka Hmírová
Tel.: | 57295607

JUDr. Mária Krošlákovágenerálna riaditeľka